Pembedahan

Pembedahan merupakan kepakaran perubatan kuno yang menggunakan kaedah-kaedah insani dan peralatan operatif ke atas pesakit untuk menyiasat dan/atau merawat penyakit, kecederaan atau sebagainya, ataupun mempertingkat fungsi atau rupa tubuh badan.
Pembedahan boleh dilakukan ke atas manusia mahupun haiwan. Orang yang melakukan pembedahan dipanggil pakar bedah. Mereka yang bergelar pakar bedah rata-rata adalah pakar perubatan, bahkan juga terdiri daripada ahli-ahli podiatri, pergigian dan veterinar. Pembedahan boleh menelan masa berminit-minit hingga berjam-jam, dan jarang dijalankan secara berlarutan atau berkala-kala ke atas seseorang pesakit.
Pembedahan elektif merupakan tatacara pembedahan yang boleh dijadualkan awal-awal, lazimnya kerana tidak melibatkan kecemasan perubatan, misalnya pembedahan plastik.

Takrifan pembedahan

Pembedahan adalah teknologi yang terdiri daripada campur tangan fizikal terhadap tisu badan.
Umumnya, sesuatu tatacara dikira sebagai pembedahan jika ia melibatkan pemotongan tisu pesakit atau penutupan luka yang dialami dahulu. Lain-lain tatacara yang tidak tergolong dalam takrifan tersebut, contohnya angioplasti atau endoskopi boleh dikira sebagai pembedahan jika ia melibatkan tatacara atau aturan pembedahan yang "umum" seperti penggunaan persekitaran yang steril (bebas kuman), anestesia, keadaan antiseptik, peralatan bedah yang lazim, dan penjahitan atau pengokotan. Segala jenis pembedahan dikira sebagai tatacara invasif (menembusi badan); yang bergelar "pembedahan tak invasif" lazimnya memaksudkan eksisi yang tidak menembusi struktur yang terbabit (cth. ablasi kornea dengan laser) ataupun tatacara radiobedah (cth. penyinaran terhadap tumor).

Lokasi

Di hospital, pembedahan moden sering diadakan di dalam bilik bedah dengan menggunakan peralatan bedah, meja bedah untuk pesakit, dan lain-lain kelengkapan. Persekitaran dan pertatacaraan yang digunakan dalam pembedahan diselia oleh prinsip-prinsip teknik aseptik: pengasingan benda-benda "steril" (bersih daripada kuman) daripada yang "tercemar" diperketat. Semua peralatan bedah mesti disterilkan, malah peralatan yang tercemar (iaitu dikendalikan secara tidak steril atau dibiarkan tersentuh permukaan yang tidak steril) mesti digantikan atau disterilkan semula. Kakitangan bilik bedah mesti memakai pakaian yang steril sepenuhnya (baju, seluar, topi, gaun, sarung tangan lateks atau polimer seumpamanya, dan topeng), malah mereka mesti menyental tangan dan lengan dengan bahan disinfektan yang diluluskan sebelum setiap pembedahan.

Persiapan sebelum pembedahan

Sebelum kerja pembedahan, pesakit menjalani pemeriksaan perubatan, ujian-ujian pra-pembedahan tertentu, dan dinilai status fizikalnya menurut sistem pengelasan status fizikal ASA. Jika hasilnya memuaskan, maka pesakit menandatangani borang kebenaran lalu diberi kelulusan untuk dibedah. Jika pembedahan dijangka menyebabkan kehilangan darah yang banyak, maka mungkin diadakannya pendermaan darah sendiri berminggu-minggu sebelum pembedahan. Jika pembedahan melibatkan sistem pencernaan, maka pesakit mungkin diminta untuk melakukan pembersihan salur usus dengan meminum larutan polietilena glikol pada malam sebelum pembedahan. Pesakit juga diarahkan supaya menghindari makanan dan minuman sebagai arahan NPO selepas tengah malam pada malam sebelum pembedahan untuk meminimumkan kesan isi perut terhadap perubatan pra-pembedahan serta mengurangkan risiko penyedutan jika pesakit muntah ketika atau selepas dibedah.
Sesetengah sistem perubatan mengamalkan rutin mengambil sinar X pada dada sebelum pembedahan. Rasionalnya adalah bahawa pakar perubatan mungkin mendapati suatu masalah perubatan tidak diketahui yang boleh merumitkan pembedahan, malah setelah menemuinya dengan sinar X, si pakar boleh menyesuaikan pembedahan sewajarnya.
Sebenarnya, pertubuhan-pertubuhan profesional khusus perubatan menyaran supaya tidak melakukan sinar X kepada dada sebelum pembedahan untuk mereka yang mempunyai sejarah perubatan luar biasa serta diberi pemeriksaan fizikal yang tidak meminta sinar X dada. Rutin pemeriksaan sinar X lebih berkemungkinan menyebabkan masalah seperti salah diagnosis, terlebih rawatan, atau akibat-akibat seumpamanya daripada memanfaatkan pesakit. Begitu juga, ujian-ujian lain seperti kiraan sel dadah lengkap, masa protrombin, masa tromboplastin separa, panel metabolik asas, dan urinalisis tidak wajar dilakukan melainkan hasil-hasil ujian ini boleh membantu dalam menilai risiko pembedahan.

Permulaan pembedahan

Di bilik menunggu pra-pembedahan, pesakit menanggalkan pakaian biasanya lalu diminta untuk mengesahkan butiran-butiran pembedahannya. Dicatatkannya tanda-tanda vital, dipasangnya talian IV persisian, dan diberikannya perubatan pra-operasi (antibiotik, sedatif, dsb.) kepada si pesakit. Apabila pesakit memasuki bilik bedah, permukaan kulit yang akan dibedah, iaitu kawasan bedah, dibersihkan dan disiapkan dengan menyapukan antiseptik seperti klorheksidina glukonat atau iodin povidon untuk mengurankang kemungkinan terjangkit. Sebarang bulu pada kawasan bedah dicukur sebelum disap antiseptik. Pesakit dibantu oleh ahli bius atau jururawat untuk membuat posisi pembedahan yang tertentu, kemudian tabir steril digunakan untuk melitupi segala badan pesakit kecuali kepala dan kawasan bedah dan sekelilingnya; tabir itu disepitkan pada sebatang kutub dekat kepala katil untuk mengasingkan kawasan kerja ahli bius (yang tidak steril) daripada kawasan pembedahan (yang steril).
Anestesia (pembiusan) diberikan untuk mencegah kesakitan daripada insisi, manipulasi tisu dan penjahitan. Mengikut tatacaranya, pembiusan boleh diberikan di bahagian tertentu atau secara menyeluruh. Spina (saraf tunjang) boleh dibius jika kawasan bedah terlalu besar atau dalam untuk dibius setempat, malah pembiusan menyeluruh tidak sesuai. Dengan anestesia di setempat atau saraf tunjang, kawasan bedah dibius tetapi pesakit boleh kekal sedarkan diri atau sedasi minimum, sementara anestesia am membuat pesakit lumpuh dan tidak sedarkan diri ketika pembedahan. Si pesakit dipasangi tiub-tiub dan ventilator mekanikal, lalu pembiusan dilakukan dengan gabungan agen-agen suntikan dan sedutan.

Penjagaan selepas pembedahan

Selepas selesainya pembedahan, pesakit dipindahkan ke unit jagaan pasca anestesia lalu dipantau selia dengan teliti. Apabila pesakit didapati telah pulih dari bius, dia dihantar ke wad pembedahan di tempat lain atau dibenarkan keluar untuk pulang. Dalam tempoh pasca pembedahan, fungsi badan pesakit dinilai menyeluruh, hasil pembedahan dinilai, dan anggota badan yang dibedah diperiksa untuk tanda-tanda jangkitan. Terdapat beberapa faktor risiko yang dikaitkan dengan komplikasi pasca pembedahan, seperti keimunan menyusut dan obesiti. Obesiti sekian lama dikira sebagai faktor risiko untuk kesan buruk pasca pembedahan. Ia dikaitkan dengan pelbagai gangguan seperti sindrom hipoventilasi obesiti (peningkatan karbon dioksida darah akibat kurangnya udara yang masuk paru-paru), atelektasis (Pengembangan peparu yang tidak sempurna, terjadi secara kongenital atau perolehan) dan embolisme pulmonari (Pengembangan peparu yang tidak sempurna), kesan buruk kardiovaskular, dan kerumitan dalam penyembuhan luka. Jika digunakannya tutupan kulit boleh buang, ia dibuang tujuh ke sepuluh hari selepas pembedahan, atau selepas berlangsungnya penyembuhan insisi.
Terapi pasca pembedahan termasuklah rawatan bantuan seperti kemoterapi, terapi sinaran, atau pengambilan ubat seperti ubat anti-penolakan transplan. Penyelidikan atau pemulian susulan boleh dipreskripsikan ketika dan selepas tempoh penyembuhan.